Der er ingen grund til panik, hvis man opholder sig i området mellem Vildsund og Thisted onsdag morgen og pludselig opdager et større opbud af politi og beredskab. Det vil formentlig ligne, at der er sket en stor ulykke, men der er blot tale om en øvelse. Det skriver Midt- og Vestjyllands Politi i en pressemeddelelse. Øvelsen finder sted onsdag på og omkring Limfjorden mellem klokken 7.00 og 15.00, hvor politiet, Beredskabsstyrelsen, Nordjyllands Beredskab og Søværnet vil være til stede. Øvelse skal ligne stort oliespild Personer i området vil kunne se beredskabet i form af både og skibe på vandet og flere køretøjer på land. - Det er en rutinemæssig øvelse, som bliver afholdt med faste intervaller. I år er turen så kommer til vores politikreds, siger politikommissær Jeppe Holgersen i pressemeddelelsen. Selve øvelsen er en forureningsøvelse, der går ud på, at et skib på sin vej gennem Limfjorden har tabt en stor mængde olie i vandet, og det skal myndighederne forsøge at håndtere.

Opsummering:
En række myndigheder deltager onsdag i en planlagt øvelse på Limfjorden, som kan vække opsigt.